## Uredba o unutarnjem ustrojstvu Ministarstva gospodarstva, rada i poduzetništva

### NN 24/2004 (25.2.2004.), Uredba o unutarnjem ustrojstvu Ministarstva gospodarstva, rada i poduzetništva

# VLADA REPUBLIKE HRVATSKE

701

Na temelju članka 60. stavaka 1. i 2. Zakona o
sustavu državne uprave (»Narodne novine«, br. 75/93, 48/99, 15/2000, 127/2000,
59/2001 i 199/2003) i članka 27. stavka 1. Zakona o ustrojstvu i djelokrugu ministarstava
i državnih upravnih organizacija (»Narodne novine«, broj 199/2003), Vlada
Republike Hrvat­ske je na sjednici održanoj 18. veljače 2004. godine donijela

## UREDBU

### o unutarnjem ustrojstvu Ministarstva gospodarstva, rada i poduzetniŠtva

I. OPĆE ODREDBE

Članak 1.

Ovom Uredbom utvrđuje se unutarnje ustrojstvo
Ministarstva gospodarstva, rada i poduzetništva (dalje u tekstu: Ministarstvo),
nazivi upravnih organizacija u sastavu Ministarstva i drugih unutarnjih
ustrojstvenih jedinica, njihov djelokrug, način uprav­ljanja, te okvirni broj
državnih službenika i namještenika Ministarstva.

Članak 2.

Unutarnje ustrojstvo, upravljanje kao i potreban
broj državnih službenika i namještenika određuje se i uređuje tako da
Ministarstvo može obavljati upravne i druge stručne poslove koji su mu zakonom
dani u ovlast i spadaju u njegov djelokrug.

II. UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga Ministarstva
ustrojavaju se sljedeće upravne organizacije i druge unutarnje ustrojstvene
jedinice:

 1. Kabinet
ministra;

 2. Tajništvo
Ministarstva;

 3. Uprava za
energetiku i rudarstvo;

 4. Uprava za
industriju

 5. Uprava za
trgovinu

 6. Uprava za
međunarodne gospodarske odnose

 7. Uprava za
poticanje ulaganja i izvoz

 8. Ravnateljstvo
za robne zalihe

 9. Uprava za rad
i tržište rada

10. Uprava za mirovinsko i invalidsko osiguranje

11. Uprava za mala i srednja trgovačka društva i
zadruge

12. Uprava za obrt.

1. KABINET MINISTRA

Članak 4.

U Kabinetu ministra obavljaju se administrativni
i stručni poslovi za ministra i državne tajnike, protokolarni poslovi, poslovi
u svezi s odnosima sa sredstvima javnoga priopćavanja, poslovi u svezi s
kontaktima i komunikacijom s Hrvatskim saborom, Vladom Republike Hrvatske i
drugim tijelima državne uprave, te pravnim osobama koje obavljaju javne ovlasti
iz djelokruga Ministarstva, poslovi u svezi s primanjem i rješavanjem pošte upu­ćene
ministru i državnom tajniku; poslovi u svezi s evidencijom i pohranom
povjerljive pošte, poslovi interne kontrole, kao i drugi stručni i
administrativni poslovi u svezi s realizacijom programa rada i aktivnosti
ministra i državnih tajnika.

Pri kabinetu se, kao
samostalni odjeli, ustrojavaju:

1.1. Odjel za
osiguranje kvalitete i unutarnji nadzor

1.2. Odjel za odnose s javnošću i informiranje.

1.1. Odjel za osiguranje kvalitete i unutarnji
nadzor

Članak 5.

Odjel za osiguranje kvalitete i unutarnji nadzor
osigurava kvalitetu rada, prati i analizira radne procese u okviru Ministarstva
i organizira njihovu učinkovitost, zadužen je za uvođenje ISO standarda u
proces unutarnjih upravnih organizacija i ustrojstvenih jedinica, propisuje
tijekove dokumenata, daje upute organizacijskim cjelinama unutar Ministarstva u
svezi provedbe postupka ISO standarda; sustavno nadzire svrsishodno i
djelotvorno trošenje proračunskih sredstava sukladno sa Zakonom, predlaže
konkretna rješenja i poboljšanja u radu Ministarstva. O svom radu, daje pisana
izvješća čelniku Ministarstva, te radi i druge poslove u okviru svoga
djelokruga po nalogu ministra.

1.2. Odjel za odnose s javnošću i informiranje

Članak 6.

U Odjelu za odnose s javnošću i informiranje
obavlja se komunikacija s medijima i prezentacija aktivnosti Ministarstva, kao
i informiranje unutar Ministarstva, te komunikacija i kontakti s Hrvatskim saborom,
Vladom Republike Hrvatske i drugim tijelima državne uprave, kao i pravnim
osobama koje obavljaju javne ovlasti iz djelokruga Ministarstva; te poslovi
protokola i drugi poslovi u okviru djelokruga odjela, po nalogu ministra.

2. TAJNIŠTVO MINISTARSTVA

Članak 7.

Tajništvo Ministarstva,
kao posebna ustrojstvena jedinica, obav­lja administrativne, pravne,
upravno-pravne, financijsko-ra­ču­novodstvene, informatičke i druge stručne
poslove, za potrebe Ministarstva, a koji se odnose na tehničko usklađivanje
rada unutarnjih ustrojstvenih jedinica i to: osigurava učinkovitost u radu,
izrađuje nacrte prijedloga zakona, daje mišljenja o pravilnicima, naredbama i
drugim aktima, radi provođenja zakona, daje stručna mišljenja i objašnjenja u
svezi s provedbom zakona iz djelokruga rada Ministarstva, skrbi o stanju
kadrova u Ministarstvu, predlaže planove stručnog usavršavanja i
osposobljavanja državnih službenika i namještenika, obavlja financijske, računo­vodstvene,
informatičke, opće i pomoćne tehničke poslove vezane za poslovni objekt, skrbi
o urednom i pravilnom korištenju imovine i sredstava za rad, nadzire i
usklađuje sigurnosne poslove, te obavlja druge poslove iz svoga djelokruga.

Za obavljanje poslova
iz djelokruga Tajništva Ministarstva, ustrojavaju se:

2.1. Odjel za
financijsko-planske i računovodstvene poslove

2.2. Odjel za pravne
poslove

2.3. Odjel za kadrovske
i opće poslove

2.4. Odjel za
informatiku.

2.1. Odjel za financijsko-planske i
računovodstvene poslove

Članak 8.

Odjel za
financijsko-planske i računovodstvene poslove organizira, kontrolira i prati
izvršenje svih financijskih i računo­vodstvenih poslova sukladno zakonu i brine
o zakonitoj primjeni važećih materijalno-financijskih propisa, izrađuje planove
potrebnih financijskih sredstava za rad svih uprava, priprema zahtjeve i
obavlja plaćanje tekućih i kapitalnih izdataka i transfera putem sustava
Državne riznice, izrađuje preglede i izvješća izvršenih izdataka u odnosu na
plan, obavlja obračun plaća, naknade zaposlenima i vodi blagajničko poslovanje,
kontira, knjiži i knjigovod­stveno prati izvršenje svih primitaka i izdataka po
pozicijama državnog proračuna, priprema i izrađuje periodične obračune, završni
račun i konsolidira financijska izvješća na razini Razdjela, organizira
godišnji popis imovine, obveza i potraživanja, vodi knjigovodstvo osnovnih
sredstava, sitnog inventara i kancelarijskog materijala, te obavlja druge
poslove iz svojeg djelokruga.

U sklopu Odjela za
financijsko-planske i računovodstvene poslove, ustrojavaju se sljedeći odsjeci:

2.1.1. Odsjek za
planiranje i izvršavanje proračuna

2.1.2. Odsjek za
financijsko-računovodstvene poslove.

2.1.1. Odsjek za planiranje i izvršavanje
proračuna

Članak 9.

Odsjek za planiranje i izvršavanje proračuna organizira
i koordinira rad na izradi planova potrebnih financijskih sredstava za rad svih
uprava, sukladno sa zakonskim propisima i služeći se metodom racionalnog i
namjenskog korištenja proračunskih sredstava, priprema i kontrolira zahtjeve za
izvršavanje tekućih i kapitalnih izdataka i transfera putem sustava Državne
riznice, prati izvršenje obveza po kapitalnim projektima i usklađuje evidenciju
kapitalne imovine sa stvarnim stanjem, izrađuje preglede i izvješ­ća izvršenih
izdataka u odnosu na plan, sudjeluje na izradi perio­dičnih obračuna, završnog
računa i konsolidiranih izvješća na nivou Razdjela, te obavlja druge poslove iz
svojeg djelokruga.

2.1.2. Odsjek za financijsko-računovodstvene
poslove

Članak 10.

Odsjek za financijsko-računovodstvene poslove
organizira, koordinira i prati izvršenje svih financijskih i računovodstvenih
poslova, sukladno sa zakonskim propisima, obavlja plaćanja za odo­brene tekuće
i kapitalne izdatke po pozicijama Državnog pro­računa, obavlja poslove obračuna
plaća i naknada zaposlenima, vodi blagajničko poslovanje, kontira, knjiži i
knjigovodstveno prati izvršenje primitaka i izdataka po pozicijama državnog
proračuna, priprema i izrađuje periodične obračune, završni račun i konsolidira
financijska izvješća na razini Razdjela, organizira godišnji popis imovine,
obveza i potraživanja, vodi knjigovodstvo osnovnih sredstva, sitnog inventara i
kancelarijskog materijala, te obavlja druge poslove iz svoga djelokruga.

2.2. Odjel za pravne poslove

Članak 11.

Odjel za pravne poslove obavlja upravne i
stručne poslove u svezi s izradom i provedbom zakona i drugih propisa;
usklađuje izradu zakona i drugih propisa iz djelokruga ministarstva, izrađu­je
naputke radi provođenja zakona, daje stručna mišljenja i objašnjenja u svezi s
primjenom i provedbom zakona, provodi upravni postupak i upravni nadzor iz
djelokruga Ministarstva, prati i osigurava primjenu zakona i drugih propisa,
ostvaruje suradnju s uredima državne uprave glede primjene zakona i drugih
propisa iz djelokruga Ministarstva te druge poslove iz svoga djelokruga.

U sklopu odjela za
pravne poslove, ustrojavaju se sljedeći odsjeci:

2.2.1. Odsjek za
normativne poslove;

2.2.2. Odsjek za
upravno-pravne poslove.

2.2.1. Odsjek za normativne poslove

Članak 12.

Odsjek za normativne poslove obavlja poslove u
svezi s izradom i provedbom zakona i drugih podzakonskih propisa; uskla­đuje
izradu zakona i drugih propisa iz djelokruga Ministarstva s drugim
ustrojstvenim organizacijama i jedinicama; izrađuje naputke radi provedbe
pojedinih zakona i daje stručna mišljenja i objašnjenja u svezi s primjenom i
provedbom zakona te obavlja i druge poslove u okviru svog djelokruga.

2.2.2. Odsjek za upravno-pravne poslove

Članak 13.

Odsjek za upravno-pravne poslove provodi
prvostupanjski i drugostupanjski upravni postupak i obavlja upravni nadzor iz
djelokruga Ministarstva; prati i osigurava primjenu zakona i drugih propisa;
pruža pomoć i surađuje s uredima državne uprave oko primjene zakonskih i drugih
propisa, a sve u okviru svoga djelokruga i djelokruga Ministarstva.

2.3. Odjel za kadrovske i opće poslove

Članak 14.

Odjel za kadrovske i opće poslove prati i
provodi mjere kadrovske politike ministarstva, obavlja poslove u svezi s
prijamom i rasporedom državnih službenika i namještenika Ministarstva, vodi
propisane evidencije i osobne očevidnike, sudjeluje u izradi plana stručnog
usavršavanja, prati statusna prava službenika i namještenika te njihov rad i
napredovanje u službi; vodi brigu o opremanju prostorija Ministarstva; obavlja
poslove pisarnice, odnosno primitka i otpreme pošte, dostave pismena, vodi
pismohranu; obavlja poslove nabave te koordinira i vodi poslove nabave sukladno
sa Zakonom o javnoj nabavi, obavlja sve poslove koji proizlaze iz upravljanja
poslovnim objektom te organizira recep­cijsku službu i rad telefonista na
centrali; provodi obrambeno sigurnosne mjere; obavlja poslove oko civilnih i
obrambenih priprema te tehničke poslove oko plana pripravnosti i popratnih
akata, kao i prenošenje istih na pravne osobe od posebnog značenja za obranu;
obavlja prijevoz i dostavu za potrebe Ministarstva; vodi brigu o održavanju
voznog parka; organizira rad internog kafića; obavlja poslove prijepisa,
umnožavanja materijala te druge poslove iz svoga djelokruga.

U okviru odjela za kadrovske i opće poslove
formiraju se odjeljci po srodnosti i specifičnosti poslova unutar odjela (kad­rov­skih,
sigurnosnih i pomoćno-tehničkih, općih, poslova pisarnice i pismohrane i dr.)

2.4. Odjel za informatiku

Članak 15.

Odjel za informatiku
obavlja stručne i tehničke poslove koji se odnose na pripremu podataka i
održavanje informacijskog sustava Ministarstva, osigurava informacije iz
domaćih i stranih baza podataka, međunarodnih, državnih i nevladinih
organizacija, te potiče racionalizaciju gospodarstva primjenom
informatizacijskih tehnologija, a u suradnji s drugim tijelima državne uprave.
Odjel projektira, koordinira i organizira izradu informacijskih sustava,
razvitak komunikacijske mreže, izradu registara, evidencija, šifarnika i potiče
mjere zaštite i osiguranja podataka, prati funkcioniranje i predlaže mjere za
unaprjeđivanje rada informacijskog sustava Ministarstva; analizira i odabire
sve komplementarne infotehnologije, nadzire tekuće održavanje informatičke
opreme, educira službenike i namještenike na području informatike, prati i
analizira svjetske i domaće standarde u pogledu automatske obrade podataka,
obavlja i druge poslove iz svoga djelokruga.

3. UPRAVA ZA ENERGETIKU I RUDARSTVO

Članak 16.

Uprava za energetiku i rudarstvo obavlja upravne
i stručne poslove u svezi s energetikom i rudarstvom Republike Hrvatske,
planira i predlaže energetsku i rudarsku politiku, strategiju energetskog
razvitka te mjere za njenu provedbu, prati i analizira ostvarivanje politike i
strategije; izrađuje energetsko-gospodarske analize i s tim u svezi dugoročne i
godišnje energetske bilance, prati proizvodnju, potrošnju, promet, uvoz i izvoz
energenata, prati planiranje i izgradnju energetskih objekata te njihov utjecaj
na okoliš, prati obavljanje tehničko-sigurnosnih analiza i prosudbi, obavlja stručne,
upravne i inspekcijske poslove u svezi s izg­rad­njom i korištenjem objekata u
kojima se obavlja nuklearna djelatnost i u svezi s nuklearnim materijalima i
posebnom opremom, predlaže pokretanje nacionalnih energetskih programa za
osiguravanje dugoročnih razvojnih ciljeva, izrađuje programe za učinkovitije
korištenje energije i njihovu provedbu; odobrava planove razvoja plinskog
sustava, obavlja upravne i stručne poslove koji se odnose na istraživanje i
eksploataciju mineralnih sirovina; utvrđuje strategiju gospodarenja mineralnim
sirovinama i razvoja rudarstva; izdaje odobrenja za istraživanje i
eksploatacijska polja mineralnih sirovina; vodi katastar istražnih prostora i
eksploatacijskih polja mineralnih sirovina; izdaje građevinske i uporabne dozvole
za rudarske objekte i postrojenja; dodjeljuje rudarske koncesije za izvođenje
rudarskih radova eksploatacije mineralnih sirovina; vodi evidenciju o rezervama
mineralnih sirovina i izra­đuje godišnje bilance rezervi mineralnih sirovina,
provodi upravni nadzor nad primjenom zakona iz područja energetike i rudarstva,
vodi drugostupanjske upravne postupke iz područja energetike, obavlja stručne
poslove u svezi s međunarodnim i bilateralnim ugovorima te obavlja i druge
poslove iz svoga djelokruga.

U Upravi za energetiku
i rudarstvo ustrojavaju se:

3.1. Odjel za
energetiku

3.2. Odjel za rudarstvo

3.3. Odjel za nuklearnu sigurnost.

3.1. Odjel za energetiku

Članak 17.

Odjel za energetiku obavlja poslove vezane uz energetske
bilance Republike Hrvatske, analize tokova energije, zbivanja na svjetskom
tržištu energenata, razmatra problematiku cijena ener­ge­nata, obavlja
djelatnosti vezane uz izgradnju energetskih obje­kata, usklađuje povezivanje
energetskih sustava Republike Hrvat­ske sa sustavima drugih zemalja, usklađuje
razvitak energetskog sustava s razvojnim planovima Republike Hrvatske, predlaže
mjere za učinkovitu organizaciju energetskih djelatnosti, sudjeluje u izradi
zakonske i podzakonske regulative iz područja energetike, prati i analizira
gospodarske mjere od utjecaja na položaj pravnih osoba u području energetike,
sudjeluje u izradi i postupku donošenja tarifnih sustava i općih uvjeta za
pojedine energente i kategorije kupaca, prati razvojne programe i poslovanje
trgovačkih društava iz područja energetike, izrađuje analize i stručne podloge
za odobravanje energetskih investicijskih planova u ovlasti Ministarstva
gospodarstva, rada i poduzetništva, prati stanje razvitka naftnog i plinskog
gospodarstva u inozemstvu, predlaže aktivnosti iz područja energetske
učinkovitosti i obnov­ljivih izvora energije, sudjeluje u aktivnostima vezanim
uz bilateralne i multilateralne sporazume Republike Hrvatske na području
energetike; organizira promotivne aktivnosti te obavlja druge poslove iz svoga
djelokruga rada.

U Odjelu za energetiku ustrojavaju se:

3.1.1 Odsjek za energetske sustave

3.1.2 Odsjek za obnovljive izvore i energetsku
učinkovitost.

3.1.1 Odsjek za energetske sustave

Članak 18.

Odsjek za energetske sustave obavlja poslove u
svezi s pripremom prijedloga dugoročnih i godišnjih energetskih bilanci
Republike Hrvatske, kontinuirano prati, analizira i osigurava nji­hovu
provedbu, izrađuje energetsko-gospodarske analize tijekova energije, prati
utjecaj svjetskog tržišta energenata na domaće, analizira tehno-ekonomske
efekte cijena energenata i odnose cije­na između pojedinih energenata, obavlja
poslove u svezi s planiranjem i izgradnjom energetskih objekata te njihovim
utjecajem na okoliš, ocjenjuje tehničko-sigurnosne analize i procjenu rizika za
energetske objekte, usklađuje izradu i operacionalizaciju radova energetskog
sustava Republike Hrvatske sa sustavima drugih zemalja, predlaže mjere za
usklađivanje razvitka energetskog sustava s razvojnim planovima Republike Hrvatske,
predlaže mjere za usklađivanje organizacije energetskih djelatnosti s planovima
i potrebama Republike Hrvatske, sudjeluje u izradi nacrta i prijed­loga zakona
i drugih općih i teh­ničkih propisa iz područja energetike, prati i analizira
gospodarske mjere od utjecaja na položaj pravnih osoba u području energetike te
rad i ostvarivanje poslova tih pravnih osoba, sudjeluje u izradi i donošenju
tarifnih sustava i općih uvjeta za pojedine energente i kategorije kupaca,
koordinira izradu i operacionalizaciju elektroenergetskog, plinskog i naftnog
sustava Republike Hrvatske sa sustavima drugih zemalja, prati razvojne programe
i poslovanje trgovačkih društava iz područja energetike, izrađuje analize i
stručne podloge za odobravanje razvoja plinskoga gospodarstva u državi u skladu
s prirodnim mogućnostima i energetskom strategijom, prati preradu, opskrbu i
transport nafte i plina, transportne naftne i plinske cjevovodne sisteme u
zemlji i veze s europskim sistemima, prati razvitak naftno-plinskoga gospodarstva
u inozemstvu, sudjeluje u aktivnostima vezanim uz bilateralne i multilateralne
sporazume Republike Hrvatske na području energetike; organizira promotivne
aktivnosti te obavlja druge poslove iz svoga djelokruga rada.

3.1.2 Odsjek za obnovljive izvore i energetsku
učinkovitost

Članak 19.

Odsjek za obnovljive izvore i energetsku
učinkovitost priprema nacionalne programe za učinkovitije korištenje energije i
usklađuje njihovu provedbu, prati aktivnosti za učinkovitije koriš­tenje
energije, predlaže nacionalne programe i mjere za korištenje obnovljivih izvora
i novih tehnologija te mjere za uklanjanje prepreka, prati njihovu provedbu,
sudjeluje u aktivnostima Fonda za zaštitu okoliša i energetsku učinkovitost, te
u aktivnostima vezanim uz sporazume Republike Hrvatske s drugim državama i me­đu­narodnim
organizacijama na području energetske učinkovi­tosti i obnovljivih izvora;
organizira promotivne aktivnosti te obavlja druge poslove iz svoga djelokruga
rada.

3.2. Odjel za rudarstvo

Članak 20.

Odjel za rudarstvo obavlja upravne poslove u
prvom stupnju koji se odnose na istraživanje i eksploataciju svih mineralnih
sirovina osim građevnog pijeska i šljunka, tehničko-građevnog kamena, te
ciglarske gline; izdaje odobrenja za istraživanje i eksploatacijska polja mineralnih
sirovina; izdaje građevinske i uporabne dozvole za rudarske objekte i
postrojenja; dodjeljuje rudarske koncesije za izvođenje rudarskih radova
eksploatacije mineralnih sirovina; vodi katastar istražnih prostora i
eksploatacijskih polja mineralnih sirovina; vodi evidenciju o rezervama
mineralnih sirovina i izrađuje godišnju bilancu rezervi mineralnih sirovina;
provodi postupke provjere elaborata o rezervama mineralnih sirovina i postupke
provjere rudarskih projekata eksploatacije mineralnih sirovina; obavlja upravni
nadzor u tijelima državne uprave u jedinicama područne (regionalne) samouprave
nadležnim za poslove rudarstva; obavlja upravne poslove u drugom stupnju koji
se odnose na istraživanje i eksploataciju tehničko-
-građevinskoga kamena, građevnog pijeska i šljunka, te ciglarske gline; prati
poslovanje rudarskih gospodarstvenih subjekata; prati i analizira gospodarske
mjere od utjecaja na položaj rudarskih gospodarstvenih subjekata; utvrđuje
strategiju gospodarenja mineralnim sirovinama; obavlja druge poslove iz svoga
djelokruga.

U Odjelu za rudarstvo ustrojavaju se:

3.2.1. Odsjek upravnih poslova u rudarstvu

3.2.2. Odsjek gospodarstvenih poslova u
rudarstvu.

3.2.1. Odsjek upravnih poslova u rudarstvu

Članak 21.

Odsjek upravnih poslova u rudarstvu obavlja
upravne poslove u prvom stupnju koji se odnose na istraživanje i eksploataciju
svih mineralnih sirovina osim građevnog pijeska i šljunka, tehnič­ko-građevnog
kamena, te ciglarske gline; izdaje odobrenja za istraživanje i eksploatacijska
polja mineralnih sirovina; izdaje građevinske i uporabne dozvole za rudarske
objekte i postrojenja; dodjeljuje rudarske koncesije za izvođenje rudarskih
radova eksploatacije mineralnih sirovina; vodi katastar istražnih prostora i
eksploatacijskih polja; provodi postupke provjere rudarskih projekata
eksploatacije mineralnih sirovina; obavlja upravni nadzor u tijelima državne
uprave u jedinicama područne (regionalne) samouprave nadležnim za poslove
rudarstva; obavlja upravne poslove u drugom stupnju koji se odnose na istraživanje
i eksploataciju tehničko-građevnoga kamena, građevnog pijeska i šljunka, te
ciglarske gline; obavlja druge poslove iz svoga djelokruga.

3.2.2. Odsjek gospodarstvenih poslova u
rudarstvu

Članak 22.

Odsjek gospodarstvenih poslova u rudarstvu vodi
evidenciju rezerva mineralnih sirovina te izrađuje godišnju bilancu rezerva
mineralnih sirovina; provodi postupke provjere elaborata o rezervama mineralnih
sirovina; vodi katastar istražnih prostora i eks­plo­atacijskih polja
mineralnih sirovina; prati poslovanje rudarskih gospodarstvenih subjekata;
prati i analizira gospodarske mje­re od utjecaja na položaj rudarskih
gospodarstvenih subjekata; utvrđuje strategiju gospodarenja mineralnim
sirovinama; obavlja druge poslove iz svoga djelokruga.

3.3. Odjel za nuklearnu sigurnost

Članak 23.

Odjel za nuklearnu sigurnost izdaje dozvole za
obavljanje nuklearne djelatnosti u svezi s nuklearnim materijalom ili posebnom
opremom; provodi nezavisne analize sigurnosti i izdaje rješenja, odnosno potvrde
za smještaj, projektiranje, gradnju, uporabu te razgradnju objekta u kojem će
se obavljati nuklearna djelatnost; vodi očevidnike o dozvolama, suglasnostima,
rješenji­ma i potvrdama, koje izdaje u okviru svojih ovlasti; obav­lja upravni
i inspekcijski nadzor; osigurava stručnu pomoć za provođenje državnog plana i
programa postupaka u slučaju nuklearne nesreće, putem djelovanja Tehničkoga
potpornog centra; osigurava stručnu pomoć u poslovima suzbijanja nedozvoljenog
prometa nuklearnog materijala tijelima državne uprave nadležnim za te poslove;
prati stanje sigurnosti nuklearnih elektrana u regiji i provodi procjenu
opasnosti od mogućih nuklearnih nesreća u njima, a osobito u susjednim
zemljama; provodi obveze koje je Republika Hrvatska preuzela prema međunarodnim
konvencijama i bilateralnim sporazumima, a odnose se na nuklearnu sigurnost i
primjenu mjera zaštite u svrhu neširenja nuklearnog oružja; koordinira poslove
tehničke suradnje s Međunarodnom agencijom za atomsku energiju; obavlja i druge
poslove iz svoje nadležnosti.

U sklopu Odjela za nuklearnu sigurnost,
ustrojavaju se:

3.3.1. Odsjek za upravne poslove i međunarodnu
suradnju

3.3.2. Odsjek za inspekcijske poslove.

3.3.1. Odsjek za upravne poslove i međunarodnu
suradnju

Članak 24.

Odsjek za upravne poslove i međunarodnu suradnju
izdaje dozvole za obavljanje nuklearne djelatnosti u svezi s nuklearnim
materijalom ili posebnom opremom; provodi nezavisne analize sigurnosti i izdaje
rješenja, odnosno potvrde za smještaj, projektiranje, gradnju, uporabu te
razgradnju objekta u kojem će se obavljati nuklearna djelatnost; vodi
očevidnike o dozvolama, suglasnostima, rješenjima i potvrdama, koje izdaje u
okviru svojih ovlasti; obavlja upravni nadzor; osigurava stručnu pomoć za
provođenje državnog plana i programa postupaka, u slučaju nuklearne nesreće,
putem djelovanja Tehničkoga potpornog centra; osigurava stručnu pomoć u
poslovima suzbijanja nedozvoljenog prometa nuklearnog materijala tijelima
državne uprave, nadležnim za te poslove; prati stanje sigurnosti nuklearnih
elektrana u regiji i provodi procjenu opasnosti od mogućih nuklearnih nesreća u
njima, a osobito u susjednim zemljama; provodi obveze koje je Republika
Hrvatska preuzela prema međunarodnim konvencijama i bilateralnim sporazumima, a
odnose se na nuklearnu sigurnost i primjenu mjera zaštite u svrhu neširenja
nuklearnog oružja; koordinira poslove tehničke suradnje s Međunarodnom
agencijom za atomsku energiju; obavlja i druge poslove iz svoje nadležnosti.

3.3.2. Odsjek za inspekcijske poslove

Članak 25.

Odsjek za inspekcijske poslove obavlja
inspekcijski nadzor u svezi s izgradnjom i korištenjem objekata u kojima se
obavlja nuklearna djelatnost i u svezi s nuklearnim materijalima i posebnom
opremom te vodi očevidnike o rješenjima koje izdaje u okviru svojih ovlasti.

4. UPRAVA ZA INDUSTRIJU

Članak 26.

Uprava za industriju obavlja upravne i stručne
poslove u svezi s industrijskim granama i ostalim djelatnostima koje se odnose
na praćenje stanja i izradu analiza industrijskih grana, brodogradnje i ostalih
djelatnosti; predlaže mjere za održivi industrijski razvitak i smanjenje
utjecaja industrijskih pogona na okoliš; predlaže unaprjeđenja i doprinosi
primjeni sustava industrijskog vlasništva i primjeni tehnologije u
gospodarstvu; utvr­đuje i prati elemente politike razvitka industrije i
restrukturiranja industrijskih trgovačkih društava; predlaže mjere glede
usmjeravanja planova razvoja, sukladno s nacionalnom strategijom razvitka;
prati rad i ostvarivanje kontakata s međunarodnim organizacijama, te ostalim
organizacijama i udrugama radi razmjene iskustva u svezi industrijskog
razvitka, surađuje s drugim tijelima državne uprave i institucijama nadležnim
za razvoj znanosti, znanstveno-istraživačkog rada i tehnologije; sudjeluje u
planiranju i razvoju industrijskih subjekata u sustavu obrane, potiče i
promične tehnološki proizvodni razvoj gospodarskih subjekata koji su od
interesa za obranu; usklađuje proizvodnju novih industrijskih kapaciteta
sukladno sa strategijom tehnološkog razvitka; izrađuje nacrte prijedloga zakona
i prijedloge drugih propisa iz svoje nadležnosti; obavlja upravne poslove i
upravni nadzor iz svojeg djelokruga, obavlja upravne i stručne poslove u svezi
s definiranjem strategije industrijskog razvitka i industrijske politike;
izrađuje analize i prati ostvarivanje planova rada i razvoja industrije; prati
provođenje gospodarske politike, te njezin utjecaj na položaj i razvoj
industrije; neposredno primjenjuje zakone i druge propise te osigurava provedbu
zakona i drugih propisa iz svog djelokruga; sudjeluje u pripremama i
zaključivanju među­narodnih ugovora i konvencija kojima se uspostavljaju
određena ograničenja i zabrane uz nalaganje posebnog nadzora nad cjelokupnim
postupanjem određenom robom i kemikalijama (postupak gospodarenja), uključujući
njihovo razvijanje, proizvodnju, upotrebu i promet te međunarodnu razmjenu;
surađuje s drugim tijelima državne uprave te pravnim osobama s javnim ovlastima
u zemlji i inozemstvu na ostvarivanju poslova i zadaća iz svoga djelokruga;
sustavno prati rad i ostvaruje kontakte s među­narodnim organizacijama i
specijaliziranim agencijama Ujedinjenih naroda (UNIDO; UNDP, EU/UN i dr.), te
drugim međunarodnim organizacijama (Alpe Jadran, Srednje Europska Inicijativa i
dr.) radi razmjene iskustava, programiranja i ostvarivanja svekolike tehničke
pomoći glede industrijskog razvitka; sudjeluje u zaštiti državnih interesa u
području državnog vlasništva, te obavlja druge poslove iz svojega djelokruga.

U sklopu Uprave za industriju ustrojavaju se:

4.1. Odjel za industrijske grane;

4.2. Odjel za razvoj i restrukturiranje
industrije;

4.3. Odjel za postupanje robama i kemikalijama;

4.4. Odjel za razvoj i restrukturiranje
brodogradnje.

4.1. Odjel za industrijske grane

Članak 27.

Odjel za industrijske grane prati i analizira poslovanje
industrijskih grana, te razvoj suvremene tehnike i tehnologije u pojedinim
industrijskim granama; prati područja uvoza industrijskih sirovina i
repromaterijala, kao i uvoza i izvoza gotovih proizvoda, prati, analizira i
planira razvoj industrijskih kapaciteta proizvod­nje i proizvoda od interesa za
obranu Republike Hrvatske; prati statističke pokazatelje u industrijskim
granama i djelatnostima, izrađuje analize u svezi sa stanjem u prerađivačkoj
industriji iz djelokruga Ministarstva, sudjeluje u izradi nacrta prijedloga
zakona i prijedloga drugih propisa iz djelokruga svoga rada, organizira i
provodi stručnu suradnju s drugim tijelima državne uprave te s drugim
odgovarajućim stručnim institucijama u zemlji i inozemstvu, sustavno prati
restrukturiranje industrijskih subjekata i po potrebi sudjeluje u njemu,
organizira rad stručnih grupa i savjetovanja te uspostavlja i druge kontakte s
ciljem poticanja i promicanja industrijskih grana i djelatnosti, te obavlja i
druge poslove iz svoga djelokruga.

4.2. Odjel za razvoj i restrukturiranje
industrije

Članak 28.

Odjel za razvoj i restrukturiranje industrije
utvrđuje ciljeve, načela i mjere industrijske politike za izradu nacionalnih
stra­teških dokumenata od interesa za svekoliki razvitak industrije; utvrđuje
mjere za održivi industrijski razvitak i smanjenje utje­caja industrijskih
pogona na okoliš; predlaže odgovarajuće mjere glede usmjeravanja planova
razvitka cjelokupne industrije, sukladno s nacionalnom strategijom razvitka;
utvrđuje strateške pravce razvitka industrije; predlaže unaprjeđenje i
doprinosi primjeni sus­tava industrijskog vlasništva u gospodarstvu i
primjenama tehnologije; surađuje s drugim tijelima državne uprave i pravnim
osobama s javnim ovlastima te stručnim organizacijama, surađuje s institucijama
u zemlji i inozemstvu radi rješavanja problema i razmjene iskustava na području
promicanja industrijske proizvodnje; sudjeluje u pripremi rada hrvatskih
delegacija za među­narodnu i industrijsku suradnju; prati i analizira
tendencije i trendove u industrijskoj proizvodnji u svijetu.

4.3. Odjel za postupanje robama i kemikalijama

Članak 29.

Odjel za postupanje
robama i kemikalijama provodi i prati, a po potrebi i sudjeluje u pripremama i
zaključivanju među­narod­nih ugovora i konvencija kojima se uspostavljaju
određena ogra­ničenja i zabrane, uz nalaganje posebnog nadzora nad cjelokupnim
postupanjem određenim robama i kemikalijama (postupak gos­podarenja),
uključujući njihovo razvijanje, proizvodnju, upotrebu i promet te međunarodnu
razmjenu; izrađuje i predlaže mje­re i nadzire provedbu tih ugovora i
konvencija u Republici Hrvatskoj; izrađuje nacrte prijedloga zakona i
prijedloge drugih propisa kojima se osigurava njihova provedba i puna primjena,
edukacija i osposobljavanje određenih subjekata za njihovu provedbu, uz posebnu
edukaciju i informiranje javnosti; organizira i provodi stručnu suradnju s
drugim tijelima i institucijama državne uprave; neposredno surađuje s
međunarodnim organizacijama i specijaliziranim agencijama Ujedinjenih naroda, te
srodnim inozemnim institucijama u području postupanja određenim robama i
kemikalijama; obavlja druge poslove iz svog djelokruga.

4.4. Odjel za razvoj i restrukturiranje
brodogradnje

Članak 30.

Odjel za razvoj i restrukturiranje
brodogradnje obavlja stručne poslove u vezi s brodogradnjom; prati stanje u
brodo­građevnoj djelatnosti; predlaže mjere za poboljšanje stanja i
konkurentske sposobnosti brodogradilišta; predlaže sustavna rje­še­nja u vezi s
financiranjem proizvodnje i plasmana brodova; pra­ti utjecaj makroekonomske
politike na gospodarski položaj brodogradnje; prati stanje na svjetskom tržištu
brodova i predlaže mjere u slučaju poremećaja; nadzire i usmjerava proces
restrukturiranja i privatizacije brodogradilišta; potiče suradnju brodo­gradilišta,
te suradnju brodograditelja, proizvođača brodske opreme i brodara u Republici
Hrvatskoj; surađuje s drugim tijelima državne uprave i drugim ustrojstvenim
jedinicama Ministarstva; obavlja stručne poslove u vezi s međunarodnim
ugovorima u dijelu koji se odnose na brodogradnju.

Odjel za brodogradnju
obavlja upravne poslove koji se odnose na raspodjelu sredstava Državnog
proračuna za subvencije, daje mišljenja u postupku odobravanja državnih
jamstava, te obav­lja nadzor nad poslovanjem brodogradilišta u državnom
vlasništvu.

5. UPRAVA ZA TRGOVINU

Članak 31.

Uprava za trgovinu, obavlja upravne i stručne
poslove u vezi s unaprjeđenjem i razvojem trgovine, tržišta i zaštite potrošača
Republike Hrvatske, te poduzima aktivnosti u vezi s prilagodbom hrvatskog
zakonodavstva koje se odnosi na trgovinu, tržište, elektroničko poslovanje i
zaštitu potrošača, sa zakonodavstvom Europske unije; prati i predlaže razvoj
suvremenih oblika trgovine na veliko kao i razvitak robnih burzi i dražbi;
priprema ana­litičke podloge i predlaže mjere unaprjeđenja trgovine na malo s
aspekta njenog približavanja potrebama potrošača te osigurava ravnomjeran
razvoj trgovine na cijelom teritoriju Republike Hrvatske vodeći računa o
specifičnim potrebama pojedinih kategorija potrošača i očuvanju urbanih
središta; predlaže mjere u vezi s radnim vremenom trgovine; obavlja poslove
upravnog nadzora na području tržišta i cijena i po potrebi predlaže poduzimanje
mjera izravne kontrole cijena; priprema analitičke podloge za praćenje stanja i
pojava na tržištu i prati učinke mjera trgovinske politike na kretanje cijena;
predlaže i provodi mjere vezane za tržište nekretninama, predlaže i provodi
mjere vezano za unapr­jeđenje i uvođenje novih oblika i tehnologija u obavljanju
trgovine osobito onih koje se odnose na razvoj elektroničke trgovine; obavlja
upravne i stručne poslove u vezi elektroničkog potpisa, te prati usklađenost
zakonodavstva na području elektroničkog poslovanja i primjene elektroničkog
potpisa sa zakonodavstvom Europske unije; predlaže i provodi politiku i mjere
zaštite potrošača, uključivši i izradu Nacionalnog programa za zaštitu
potrošača u suradnji s Vijećem za zaštitu potrošača; prati ostvarivanje ciljeva
i zadataka utvrđenih Nacionalnim programom zaštite potrošača; pra­ti i predlaže
mjere za unaprjeđenje i razvoj savjetovališta za zaš­titu potrošača; prati rad
i učinkovitost cjelokupnog sustava zaštite potrošača na području Republike
Hrvatske; izrađuje analize, te predlaže mjere za unaprjeđenje sustava zaštite
potrošača; priprema analitičke podloge za praćenje stanja na području zaštite
potrošača, te provodi mjere upravnog nadzora; pruža stručnu pomoć tijelima i
jedinicama lokalne samouprave i uprave nadležnim za poslove trgovine, tržišta i
cijena, te zaštite potrošača; surađuje s drugim ministarstvima i institucijama;
obavlja i druge poslove iz svoga djelokruga.

U sklopu Uprave za trgovinu, ustrojavaju se:

5.1. Odjel za unaprjeđenje trgovine, tržišta i
elektroničku trgovinu

5.2. Odjel za zaštitu potrošača.

5.1. Odjel za unaprjeđenje trgovine, tržišta i
elektroničku trgovinu

Članak 32.

Odjel za unaprjeđenje trgovine, tržišta i
elektroničku trgovinu obavlja upravne i stručne poslove u vezi s unaprjeđenjem
i razvojem trgovine, tržišta i elektroničke trgovine Republike Hrvatske, te
poduzima aktivnosti u vezi s prilagodbom hrvatskog zakonodavstva koje se odnosi
na trgovinu, tržište i elektroničko poslovanje sa zakonodavstvom Europske
unije; prati i predlaže razvoj suvremenih oblika trgovine na veliko kao i razvitak
robnih burzi i dražbi; priprema analitičke podloge i predlaže mjere
unaprjeđenja trgovine na malo s aspekta njenog približavanja potrebama
potrošača, te osigurava ravnomjeran razvoj trgovine na cijelom teritoriju
Republike Hrvatske, vodeći računa o specifič­nim potrebama pojedinih kategorija
potrošača i očuvanju urbanih središta; predlaže mjere u vezi s radnim vremenom
trgovine; obav­lja poslove upravnog nadzora na području tržišta i cijena i po
potrebi predlaže poduzimanje mjera izravne kontrole cijena; priprema analitičke
podloge za praćenje stanja i pojava na tržištu i prati učinke mjera trgovinske
politike na kretanje cijena; predlaže i provodi mjere vezane za tržište
nekretninama, predlaže i provodi mjere, vezano za unaprjeđenje i uvođenje novih
oblika i tehnologija u obavljanju trgovine osobito onih koje se odnose na
razvoj elektroničke trgovine; obavlja upravne i stručne poslove u vezi s
elektroničkim potpisom, te prati usklađenost nacionalnog zakonodavstva na
području elektroničkog poslovanja i primjene elektro­ničkog potpisa, sa
zakonodavstvom Europske unije; pruža stručnu pomoć tijelima i jedinicama
lokalne samouprave i uprave, nadležnim za poslove trgovine, tržišta i cijena;
surađuje s drugim ministarstvima i institucijama; obavlja i druge poslove iz
svoga djelokruga.

Za obavljanje poslova Odjela za unaprjeđenje
trgovine, tržišta i elektroničku trgovinu ustrojavaju se sljedeći odsjeci:

5.1.1. Odsjek za trgovinu

5.1.2. Odsjek za tržište i cijene

5.1.3. Odsjek za primjenu novih tehnologija i elektroničku
trgovinu.

5.1.1*.* Odsjek za trgovinu

Članak 33.

Odsjek za trgovinu obavlja upravne i stručne
poslove u vezi s unaprjeđenjem i razvojem trgovine Republike Hrvatske, te
poduzima aktivnosti u vezi s prilagodbom nacionalnog zakonodavstva koje se odnosi
na trgovinu sa zakonodavstvom Europske unije; prati i predlaže razvoj
suvremenih oblika trgovine na veliko, kao i razvitak robnih burzi i dražbi;
priprema analitičke podloge i predlaže mjere unaprjeđenja trgovine na malo s
aspekta njenog približavanja potrebama potrošača, te osigurava ravnomjeran
razvoj trgovine na cijelom teritoriju Republike Hrvatske vodeći računa o
specifičnim potrebama pojedinih kategorija potrošača i očuvanju urbanih
središta; predlaže mjere u vezi s radnim vremenom trgovine; izdaje akte vezane
za ispunjavanje posebnih uvjeta za obavljanje djelatnosti trgovine i prometa
robe; pruža stručnu pomoć tijelima i jedinicama lokalne samouprave i uprave,
nadležnim za poslove trgovine; surađuje s drugim ministarstvima i
institucijama; obavlja i druge poslove iz svoga djelokruga.

5.1.2. Odsjek za tržište i cijene

Članak 34.

Odsjek za tržište i cijene predlaže i provodi
gospodarsku politiku s područja tržišta i cijena; obavlja upravne i stručne
poslove u vezi sa zbivanjima na području tržišta i cijena; prikuplja i
informatički obrađuje podatke o kretanju cijena i marži na području Republike
Hrvatske; obavlja poslove upravnog nadzora na području tržišta i cijena i po
potrebi predlaže poduzimanje mjera izravne kontrole cijena; priprema analitičke
podloge za praćenje stanja i pojava na tržištu i prati učinke mjera trgovinske
politike na kretanje cijena; predlaže i provodi mjere vezane za tržište
nekretninama; pruža stručnu pomoć tijelima i jedinicama lokalne samouprave i
uprave, nadležnim za poslove tržišta i cijena; surađuje s drugim ministarstvima
i institucijama; obavlja i druge poslove iz svoga djelokruga.

5.1.3. Odsjek za primjenu novih tehnologija i
elektroničku trgovinu

Članak 35.

Odsjek za primjenu novih tehnologija i
elektroničku trgovinu obavlja upravne i stručne poslove koji se odnose na
uvođenje novih oblika i tehnologija u djelatnost trgovine u Republici Hr­vat­skoj,
posebice onih koji se odnose na razvoj elektroničke trgovine s ciljem njenog
unaprjeđenja i razvoja; prati primjenu elektroničkog potpisa u Republici
Hrvatskoj i poduzima aktivnosti u vezi prilagodbe nacionalnog zakonodavstva
koje se odnosi na elektroničko poslovanje sa zakonodavstvom Europske unije;
izdaje dozvole vezane za izdavanje kvalificiranih certifikata davateljima usluga
certificiranja; vodi Evidenciju davatelja usluga certificiranja u Republici
Hrvatskoj; vodi Registar davatelja usluga izdavanja kvalificiranih certifikata
u Republici Hrvatskoj; osigurava izvršenje opoziva svih certifikata koje je
izdao davatelj usluga, a koji je iz bilo kojih razloga prekinuo obavljanje
djelatnosti izdavanja certifikata i nije osigurao obavljanje te djelatnosti kod
drugog davatelja usluga izdavanja certifikata; provodi inspek­cijski nadzor nad
radom davatelja usluga izdavanja certifikata; uspostavlja i osigurava rad
nacionalnog certifikacijskog ovjerovitelja (Nacionalni CA za Republiku
Hrvatsku); organizira i provodi donošenje, uvođenje i provedbu odluka koje se
odnose na dokumentaciju i procedure vezane za primjenu elektroničkog potpisa;
surađuje s drugim državnim tijelima i institucijama; obavlja i druge poslove iz
svog djelokruga.

5.2. Odjel za zaštitu potrošača

Članak 36.

Odjel za zaštitu potrošača obavlja poslove u
vezi s izradom i provedbom zakona i drugih propisa vezanih za zaštitu
potrošača; daje stručna mišljenja vezana za zaštitu potrošača; vodi aktivnost u
vezi s prilagodbom nacionalnog zakonodavstva sa zakonodavstvom Europske Unije
iz područja zaštite potrošača; predlaže i provodi politiku i mjere zaštite
potrošača, uključivo i izradu Nacionalnog programa za zaštitu potrošača u
suradnji s Vijećem za zaštitu potrošača; prati ostvarivanje ciljeva i zadataka
utvrđenih Nacionalnim programom zaštite potrošača; prati i predlaže mjere za
unaprjeđenje i razvoj savjetovališta za zaštitu potrošača; prati rad i predlaže
mjere za unaprjeđenje cjelokupnog sustava zaštite potrošača na području
Republike Hrvatske; izrađuje analize, te predlaže mjere za unaprjeđenje rada
sustava; priprema analitičke podloge za praćenje stanja na području zaštite
potrošača, te provodi mjere upravnog nadzora; obavlja poslove vezane za
edukaciju u odgojno-obrazovnim institucijama, kao i svih zainteresiranih
sudionika u provođenju politike zaštite potrošača; obavlja i pruža stručnu
pomoć tijelima i jedinicama lokalne samouprave i uprave nadležnim za poslove
zaštite potrošača; surađuje s drugim ministarstvima i institucijama; obavlja i
druge poslove iz svoga djelokruga.

Za obavljanje poslova Odjela za zaštitu
potrošača, ustrojavaju se sljedeći odsjeci:

5.2.1. Odsjek za osnivanje i praćenje rada
savjetovališta za zaštitu potrošača

5.2.2. Odsjek za upravno pravne poslove i
Nacionalni program za zaštitu potrošača.

5.2.1. Odsjek za osnivanje i praćenje rada
savjetovališta za zaštitu potrošača

Članak 37.

Odsjek za osnivanje i praćenje rada
savjetovališta za zaštitu potrošača obavlja upravne i stručne poslove u vezi s
osnivanjem i praćenjem rada savjetovališta za zaštitu potrošača pri regionalnim
centrima; obavlja poslove vezane za upis i evidenciju savjetovališta za zaštitu
potrošača u Registar savjetovališta za zaštitu potrošača; provodi stručno
osposobljavanje osoba za rad u savjetovalištima; izdaje odobrenja za rad
savjetovališta ; pruža stručnu pomoć udrugama i savjetovalištima za zaštitu
potrošača; surađuje i prikuplja izvješća o svim aktivnostima koje savjeto­vališta
poduzimaju s ciljem zaštite potrošačkih prava; prikuplja i statistički obrađuje
podatke od svih subjekata uključenih u provođenje politike zaštite potrošača;
obavlja poslove vezane za edukaciju u odgojno-obrazovnim institucijama, kao i
svih zainteresiranih sudionika u provođenju politike zaštite potrošača; sura­đu­je
s drugim ministarstvima i institucijama; obavlja i druge poslove iz svoga
djelokruga.

5.2.2. Odsjek za upravno-pravne poslove i
Nacionalni program za zaštitu potrošača

Članak 38.

Odsjek za upravno pravne poslove i Naconalni
program za zaštitu potrošača obavlja poslove u vezi s izradom i provedbom
zakona i drugih propisa vezanih za zaštitu potrošača; daje stručna mišljenja
vezana za zaštitu potrošača; vodi aktivnosti u vezi sa prilagodbom nacionalnog
zakonodavstva sa zakonodavstvom Europske Unije, iz područja zaštite potrošača;
izrađuje Nacionalni program zaštite potrošača u suradnji s Vijećem za zaštitu
potrošača; prati ostvarivanje ciljeva i zadataka utvrđenih Nacionalnim
programom zaštite potrošača; obavlja stručne poslove vezane uz rad Vijeća za
zaštitu potrošača; surađuje s nadležnim tijelima za zaštitu potrošača s
područja Europske Unije; prati rad i predlaže mjere cjelokupnog sustava zaštite
potrošača na području Republike Hrvatske; izrađuje izvješča radi sustavnog
informiranja javnosti o svih važnim pitanjima zaštite potrošača; obavlja
poslove vezane uz edukaciju u odgojno-obrazovnim institucijama kao i svih
zainteresiranih sudionika u provođenju politike zaštite potrošača; surađuje s
drugim ministarstvima i institucijama; obavlja i druge poslove iz svoga
djelokruga.

6. UPRAVA ZA MEĐUNARODNE GOSPODARSKE ODNOSE

Članak 39.

Uprava za međunarodne gospodarske odnose obavlja
upravne i stručne poslove u vezi s trgovinskom politikom Republike Hrvatske i
njenim uključivanjem u međunarodne gospodarske organizacije, posebice Svjetsku
trgovinsku organizaciju (WTO) i europske trgovinske integracije; prati i
promiče gospodarske odnose s pojedinim zemljama, integracijama i regionalnim
inicijativama; priprema analitičke podloge za utvrđivanje i provedbu
gospodarske politike s inozemstvom; priprema, usklađuje i vodi aktivnosti u
vezi s članstvom Republike Hrvatske u WTO-u, osobito one u vezi s ispunjavanjem
obveza preuzetih u okviru ove organizacije; priprema, usklađuje i vodi
multilateralne trgovinske pregovore u okviru WTO-a, trgovinske pregovore s
pojedinim zemljama u vezi sa sklapanjem međunarodnih ugovora, posebice ugovora
o slobodnoj trgovini, te skrbi o provedbi tih ugovora; predlaže, provodi i
prati mjere trgovinske politike, uključivši i mjere carinske zaštite te zaštite
od prekomjernog uvoza, subvencioniranog uvoza i antidampinške mjere; predlaže i
prati usklađi­vanje zakonodavstva na području trgovine, tržišta i podu­zetništva
sa zakonodavstvom EU; usklađuje aktivnosti i vodi pregovore o članstvu u EU iz
područja nadležnosti Ministarstva; vodi pregovore o sklapanju ugovora o zaštiti
i poticanju ulaganju i drugih međunarodnih ugovora s područja gospodarskih
odnosa s inozemstvom iz nadležnosti Ministarstva, predlaže mjere poticanja
izvoza i unapređenja svih oblika trgovine, posebice trgovine s inozemstvom,
uključivši promociju i promidžbu, s ciljem pove­ća­nja izvoza.

U sklopu Uprave međunarodne gospodarske odnose,
ustrojavaju se:

6.1. Odjel za trgovinsku politiku

6.2. Odjel za bilateralne gospodarske odnose

6.3. Odjel za međunarodne institucije.

6.1. Odjel za trgovinsku politiku

Članak 40.

Odjel za trgovinsku politiku vodi aktivnosti oko
članstva Republike Hrvatske u Svjetskoj trgovinskoj organizaciji; predlaže i
provodi mjere trgovinske politike; provodi i prati provedbu obveza nastalih
sklapanjem trgovinskih ugovora, posebice ugovora o slobodnoj trgovini, vodi
aktivnosti oko priprema za uključivanje Republike Hrvatske u EU i prati njihovu
provedbu; priprema pregovaračke platforme i sudjeluje u pregovorima o članstvu
u EU, poduzima aktivnosti u vezi s prilagodbom hrvat­skog zakonodavstva koje se
odnosi na područja iz nadležnosti Ministarstva sa zakonodavstvom Europske
Unije, predlaže izm­je­ne i donošenje zakona normama EU, predlaže i skrbi o
provedbi tehničke i razvojne pomoći koju EU daje Republici Hrvatskoj u dijelu
koji se odnosi na nadležnost Ministarstva; priprema i vodi pregovore, provodi i
prati provedbu ugovora o slobodnoj trgovini s EFTA-om, priprema pregovaračke
podloge za vođenje trgovinskih pregovora u okviru WTO-a i drugih međunarodnih
trgovinskih integracija; provodi međunarodne obveze RH u dijelu koji se odnosi
na trgovinsku politiku i trgovinu s inozemstvom, sudjeluje u ostvarivanju
suradnje i radu tijela ostalih međunarodnih gospodarskih organizacija i
institucija (UN, UNCTAD, ECOSOC i sl.), izdaje dozvole za izvoz i uvoz, obavlja
i druge poslove iz svog djelokruga.

Za obavljanje poslova Odjela za trgovinsku
politiku, ustrojavaju se sljedeći odsjeci:

6.1.1. Odsjek za trgovinsku politiku i Svjetsku
trgovinsku organizaciju

6.1.2. Odsjek za europske integracije.

6.1.1. Odsjek za trgovinsku politiku i Svjetsku
trgovinsku organizaciju

Članak 41.

Odsjek za trgovinsku politiku i Svjetsku
trgovinsku organizaciju predlaže i provodi mjere trgovinske politike,
uključivši i mjere carinske zaštite, zaštite od prekomjernog uvoza,
subvencioniranog uvoza i uvoza po dampinškim cijanama; provodi i prati provedbu
obveza nastalih sklapanjem trgovinskih ugovora, posebice ugovora o slobodnoj
trgovini; vodi i usklađuje aktivnosti u vezi s članstvom Republike Hrvatske u
WTO-u; priprema podloge, vodi i usklađuje multilateralne trgovinske pregovore u
okviru ove Organizacije; predlaže mjere prilagodbe trgovinskog i gospodarskog
sustava RH pravilima i normama WTO-a; priprema pregovaračke i analitičke
podloge, te vodi trgovinske pregovore na području trgovine industrijskim
proizvodima s EU, EFTA-om, CEFTA-om, te bilateralnih ugovora o slobodnoj
trgovini, provodi međunarodne obveze RH u dijelu koji se odnosi na trgovinsku
politiku i trgovinu s inozemstvom, predlaže visinu carinskih stopa za
industrijske proizvode, te izrađuje prijedlog Carinske tarife za tekuću godinu,
sudjeluje u ostvarivanju suradnje i radu tijela ostalih međunarodnih
gospodarskih organizacija i institucija (UN, UNCTAD, ECOSOC i sl.), izdaje
dozvole za izvoz i uvoz, izdaje certifikate za izvoz neobrađenih dijamanata,
priprema i provodi propise vezane uz izvoz robe s dvojnom namjenom, surađuje i
koordinira suradnju s drugim državnim tijelima i institucijama; daje mišljenja
na predmete iz svoga djelokruga; obavlja i druge poslove iz svoga djelokruga.

6.1.2. Odsjek za europske integracije

Članak 42.

Odsjek za europske integracije vodi aktivnosti
oko priprema za uključivanje Republike Hrvatske u EU, u dijelu koji se odnosi
na nadležnosti Ministarstva; usklađuje aktivnosti ostalih uprava Ministarstva u
vezi s uključivanjem Republike Hrvatske u EU, priprema pregovaračke platforme i
sudjeluje u pregovorima o članstvu u EU i prati njihovu provedbu; poduzima
aktivnosti u vezi s prilagodbom hrvatskog zakonodavstva koje se odnosi na
sljedeća poglavlja *acquis communautaire-a*: ekonomski kriteriji, sloboda
kretanja robe, sloboda kretanja osoba, tržišno natjecanje, malo i srednje
poduzetništvo, te ostala pitanja iz nadležnosti Ministarstva, inicira i
predlaže izmjene i donošenje zakona i drugih propisa sukladno s EU normama;
predlaže i skrbi o provedbi tehničke i razvojne pomoći koju EU daje Republici
Hrvatskoj u dijelu koji se odnosi na nadležnost Ministarstva; prati provedbu
ugovora o slobodnoj trgovini s EFTA-om; sudjeluje u radu međunarodnih
gospodarskih tijela i inicijativa u vezi sa surad­njom u regiji, kao što su
Jadransko-jonska inicijativa, Pakt o stabilnosti za JI Europu, SECI, SEI;
koordinira suradnju s drugim državnim tijelima i institucijama; obavlja druge
poslove iz svoga djelokruga.

6.2. Odjel za bilateralne gospodarske odnose

Članak 43.

Odjel za bilateralne gospodarske odnose u
europskim i izvaneuropskim zemljama predlaže, priprema i provodi gospodarsku
suradnju; predlaže i provodi sklapanje ugovora o gospodarskoj i trgovinskoj
suradnji i drugih ugovora iz nadležnosti Ministarstva; predlaže i provodi ugovore
o slobodnoj trgovini sa susjednim zemljama i zemljama regije; vodi rad
mješovitih odbora o gospodarskoj i trgovinskoj suradnji; usklađuje i vodi rad
mješovitih odbora za bilateralnu suradnju sa zemljama članicama CEFTA-e;
analizira i prati učinke sklopljenih ugovora s tim zemljama i predlaže mjere za
unaprjeđenje bilateralnih i multilateralnih gospodarskih i trgovinskih odnosa s
njima, prati ostvarivanje gospodarske suradnje s tim zemljama i posebice robne
razmjene, te u vezi s tim predlaže mjere za unaprjeđenje suradnje u europskim i
izvaneuropskim zemljama, osobito povećanja izvoza, uključivši i poduzimanje
mjera promocije i poticanja izvoza; usuglašava i usklađuje aktivnosti s drugim
državnim tijelima i institucijama u vezi sa gospodarskom suradnjom s tim
zemljama; obavlja i druge poslove iz svoga djelokruga.

6.3. Odjel za međunarodne institucije

Članak 44.

Odjel za odnose s međunarodnim institucijama
sudjeluje u radu međunarodnih gospodarskih tijela i inicijativa u vezi sa
suradnjom u regiji, kao što su Jadransko-jonska inicijativa, Pakt o stabilnosti
za JI Europu, SECI, SEI; ostvaruje i koordinira surad­nju s tijelima ostalih
međunarodnih gospodarskih organizacija i institucija (UN, UNCTAD, ECOSOC i
sl.), daje mišljenja na pred­mete iz svoga djelokruga, koordinira suradnju s
drugim državnim tijelima i institucijama.

7. UPRAVA ZA POTICANJE ULAGANJA I IZVOZ

Članak 45.

Uprava za poticanje ulaganja i izvoz obavlja
upravne i stručne poslove koji se odnose na razradu strategije poticanja
ulaganja i izvoza i njihovu provedbu, razvitak slobodnih zona, industrijskih
zona, clustera, tehnoloških parkova i distrikata, otklanjanje prepreka
ulaganjima, regionalni razvoj i privatizaciju; predlaže provođenje mjera
gospodarske politike s ciljem pove­ćanja domaćih i stranih ulaganja, a u svrhu
regionalnog razvoja, provodi aktivnosti vezane za promidžbu i promociju uvjeta
za ulaganje u hrvatsko gospodarstvo i sigurnost tih ulaganja, sudjeluje u
poslovima vezanim uz međunarodne projekte, obavlja analitičko-statističke poslove
prikupljajući i razmjenjujući gospodarske podatke, predlaže i prati propise
koji uređuju pitanja ulaganja, procjenjuje i odobrava korištenje poticajnih
mjera, osniva i prati rad slobodnih zona i skladišta, industrijskih zona,
clustera, tehnoloških parkova i distrikata, identificira i predlaže načine
rješavanja problema nastalih u realizaciji konkretnih projekata, izrađuje
prijedloge propisa i prati njihovu primjenu te obavlja i druge poslove iz svoga
djelokruga.

U sklopu Uprave za poticanje ulaganja i izvoz,
ustrojavaju se:

7.1. Odjel za poticanje ulaganja i investicije

7.2. Odjel za razvoj slobodnih zona, clustera i
potporu izvozu

7.3. Odjel za privatizaciju.

7.1. Odjel za poticanje ulaganja i investicije

Članak 46.

Odjel za poticanje
ulaganja i investicije obavlja poslove koji se odnose na planiranje, razvoj i
unaprjeđenje mogućnosti za privlačenje svih oblika ulaganja i realizaciju
investicijskih proje­kata u Republici Hrvatskoj. Odjel pruža tehničku i
savjetodavnu pomoć domaćim i stranim investitorima, planira i izrađuje
strategiju promocije ulaganja, izrađuje izvješća i pruža stručne informacije iz
djelokruga svoje nadležnosti, surađuje s drugim državnim, lokalnim i
gospodarskim institucijama na konkretnim investicijskim projektima do
usuglašavanja i realizacije ugovora, predlaže konkretna rješenja pojedinih
pitanja, prati realizaciju dogovorenih projekata, identificira probleme nastale
u realizaciji kon­kretnih projekata. Odjel obavlja sve poslove vezane uz
provedbu Zakona o poticanju ulaganja u dijelu koji se odnosi na poticajne
mjere, carinske i porezne povlastice, prima i obrađuje zahtjeve za odobrenje
poticajnih mjera, carinskih i poreznih povlastica te o isti­ma vodi evidenciju,
predlaže i unapređuje zakonsku regulativu s ciljem poboljšanja uvjeta za
ulaganje, izrađuje periodička izvješća o provedbi strategije poticanja
ulaganja, surađuje s drugim državnim tijelima Republike Hrvatske, s ciljem
uspostave potrebne organizacijske strukture za provođenje zakona i drugih akata
iz područja ulaganja i slobodnih zona u Republici Hrvat­skoj; izrađuje
prijedloge propisa kojima se uređuju pravna pitanja te prati primjenu zakonskih
propisa; obavlja i druge poslove iz svoga djelokruga.

7.2. Odjel za razvoj slobodnih zona, clustera i
potporu izvozu

Članak 47.

Odjel za razvitak slobodnih zona, clustera i
potporu izvozu obavlja poslove u svezi s osnivanjem slobodnih zona i skladišta,
te provodi postupke za donošenje odluka o davanju koncesija za osnivanje
slobodnih zona i suglasnosti za osnivanje skladišta, koordinira poslove vezane
za utvrđivanje uvjeta za početak rada slobodnih zona i skladišta, vodi registar
slobodnih zona i skla­dišta, industrijskih zona, clustera, tehnoloških parkova
i distrikata, prati i analizira rad unutar slobodnih zona i skladišta, clustera,
te predlaže mjere za razvoj djelatnosti u njima, obavlja promidžbene,
marketinške aktivnosti, sa svrhom internacionalizacije hrvatskoga gospodarstva
i s ciljem poticanja transfera tehnologije, inovacija i znanja, planira i
provodi poslove koji se odnose na promidžbeno-marketinške aktivnosti, s ciljem
privlačenja kapitala u industrijske zone, clustere, vodi evidenciju i izrađuje
godišnja izvješća o radu slobodnih zona, predlaže i unaprjeđuje zakonsku
regulativu radi poboljšanja uvjeta za ulaganje, surađuje s drugim državnim
tijelima Republike Hrvatske, radi uspostave potrebne organizacijske strukture
za provođenje zakona i drugih akata iz područja ulaganja, slobodnih zona,
industrijskih zona, clustera, u Republici Hrvatskoj, izrađuje prijedloge
propisa kojima se uređuju pravna pitanja te prati primjenu zakonskih propisa;
obavlja poslove koji se odnose na planiranje, razvoj i unaprjeđenje mogućnosti
za poticanje izvoza hrvatskoga gospodarstva i unaprjeđenja svih oblika izvoznih
aktivnosti hrvatskih gospodarskih subjekata, obavlja poslove analize i praćenja
trendova međunarodnih gospodarskih odnosa, te planira i izrađuje strategije
promocije izvoza hrvatskih roba i usluga, izrađuje izvješća i pruža stručne
informacije iz svoga djelokruga, Odjel pruža tehničku i savjetodavnu pomoć
hrvatskim poduzećima-izvoznicima i surađuje s drugim državnim, lokalnim i
gospodarskim institucijama na pojedinim izvoznim projektima i projektima
međunarodne trgovine; obavlja sve poslove vezane uz pripremu i provedbu
zakonske regulative u domeni poticanja izvoza u dijelu koji se odnosi na
odobravanje poticajnih mjera i drugih potpora za izvoz, prima i obrađuje
zahtjeve za odobrenje poticajnih mjera i drugih potpora za izvoz, o istima vodi
evidenciju i nadzire korištenje poticajnih mjera i drugih potpora za izvoz te
obavlja druge poslove iz svoga djelokruga.

7.3. Odjel za privatizaciju

Članak 48.

Odjel za privatizaciju obavlja upravne i stručne
poslove u svezi s pravnim pitanjima privatizacije dionica, udjela, stvari i
prava u vlasništvu Republike Hrvatske, izradom prijedloga odluka, odnosno
drugih pravnih akata za koje je, sukladno s propisima iz područja privatizacije
i s tim u svezi drugim propisima, nadležno Ministarstvo; provodi upravni
nadzor, daje mišljenja i upute u primjeni i provođenju zakona i drugih propisa
iz područja privatizacije, te obavlja i druge poslove iz svoga djelokruga.

8. RAVNATELJSTVO ZA ROBNE ZALIHE

Članak 49.

Ravnateljstvo za robne zalihe obavlja poslove
određene Zakonom o državnim robnim zalihama i to: gospodarske upravne i stručne
poslove u svezi s formiranjem, korištenjem i obnav­ljanjem robnih zaliha i
osiguranjem skladišnog prostora za smještaj i čuvanje robnih zaliha; priprema
prijedlog programa robnih zaliha, programa količine i razmještaja te godišnjeg
programa stalnih zaliha, kao i druge akte određene zakonom; zaklju­čuje ugovore
o poslovima robnog prometa i druge ugovore, na način i uz uvjete utvrđene
zakonom i aktima Vlade Republike Hrvatske; brine o investicijskom i tekućem
održavanju skladišta u vlasništvu Ravnateljstva, odnosno državnom vlasništvu,
kao i opreme i sredstava u skladištima i ostalim objektima koje koristi
Ravnateljstvo; obavlja financijsko-računovodstvene knjigovodstvene poslove
državnih robnih zaliha, vodi računovodstvo Ravnateljstva; obavlja
analitičko-planske i pravne poslove te nadzor nad provedbom ugovornih prava i
obveza o skladištenju i čuvanju robnih zaliha i stanju zaliha te druge stručne
i tehničke poslove za izvršavanje funkcije robnih zaliha; obavlja poslove u
skladu s odlukama Vlade Republike Hrvatske.

Unutarnje ustrojstvene jedinice u Ravnateljstvu
za robne zalihe su:

8.1. Odjel za robne zalihe;

8.2. Odjel za financijsko-računovodstvene,
analitičko-planske poslove,

8.3. Odjel pravnih poslova.

8.1. Odjel za robne zalihe

Članak 50.

Odjel za robne zalihe
prati i analizira stanje i kretanja na tržištu i u proizvodnji robe s aspekta
uloge robnih zaliha; priprema i sudjeluje u izradi prijedloga Programa stalnih
robnih zaliha i Godišnjeg programa stalnih robnih zaliha; predlaže, obnavlja i
izvršava plan nabave i prodaje roba, sukladno s utvrđenim Godišnjim programom
robnih zaliha i odlukama Vlade Republike Hrvatske; prati promjene i primjenu
zakona i drugih propisa koji se odnose na poslovanje sa robnim zalihama; prati
i osigurava pravodobnost u izvršavanju ugovornih obveza između Ravnateljstva i
pravnih subjekata iz djelokruga Odjela, te predlaže i priprema dokumentacijsku
osnovu za pravnu i drugu zaštitu ugovornih i gospodarskih interesa
Ravnateljstva; predlaže i izvršava poslove vezane uz intervenciju na tržištu
robom iz robnim zaliha; obavlja poslove nadzora nad radom pravnih osoba u
pogledu primjene zakona i ugovornih obveza skladištenja i čuvanja robnih
zaliha, vrši kontrolu robnih zaliha i uvjetnosti njihovog smještaja, poduzima
mjere radi otklanjanja utvrđenih nedostataka, odnosno nepravilnosti, te
predlaže plan kontrola i vodi Očevidnik obavljenih kontrola; predlaže i
sudjeluje u izradi prijedloga i izvr­šava program u dijelu koji se odnosi na
investicijsko i tekuće održavanje objekata, skladišne, informatičke i druge
opreme u vlasništvu Ravnateljstva; predlaže i provodi najracionalniji način
uporabe iste; brine se o osiguranju i svim mjerama zaštite objekata, opreme i
automobila; sudjeluje u izradi programa tehničkog praćenja ukupne imovine
Ravnateljstva; predlaže i izvršava plan nabave i prodaje i obnavljanje
skladišne, informatičke i druge opreme; obavlja prikupljanje, obradu i predlaže
izbor najpovoljnijih ponu­đača za kupnju, prodaju i održavanje objekata, opreme
i drugih sredstava; predlaže i provodi vrste i način evidencije iz djelokruga;
daje prijedloge za tehnička i tehnološka poboljšanja u korištenju i
raspolaganju s imovinom Ravnateljstva; vodi odgova­ra­juće evidencije o robnim
zalihama; daje prijedloge za tehno­loška i racionalna poboljšanja koja se
odnose na poslovanje sa robnim zalihama; obavlja i druge poslove po nalogu
pomoćnika ministra – ravnatelja.

8.2. Odjel za financijsko-računovodstvene,
analitičko-
-planske poslove

Članak 51.

Odjel za financijsko-računovodstvene,
analitičko-planske pos­love obavlja upravne i druge stručne poslove u svezi: sa
sudjelovanjem u izradi programa stalnih robnih zaliha i godišnjeg programa
stalnih robnih zaliha s materijalno-financijskog aspekta; izrađuje program
sredstava stalnih robnih zaliha, te obavlja kontrolu usklađenosti elemenata
programa s financijsko-raču­novod­stvenim propisima; prati izvršavanje i
realizaciju financijskog plana, priprema nacrte propisa odnosno dokumenata u
dijelu financija i računovodstva, vodi financijsko-knjigovodstvene evidencije i
druge odgovarajuće evidencije s područja robnih zaliha; izrađuje
financijsko-računovodstvene dokumente, obavlja kontiranje poslovnih događaja,
utvrđuje rezultate poslovanja i raspore­đuje ostvarena sredstva godišnjim obračunom;
prati promjene i stanje stalnih i tržišnih robnih zaliha te daje analitičke
pokazatelje i prijedloge mjera, analizira ostvarivanje, raspo­ređivanje
sredstava za formiranje robnih zaliha, priprema kalkulativne elemente u
postupku kupovine i prodaje robnih zaliha te u svezi s uskladiš­tenjem,
obnavljanjem i čuvanjem stalnih robnih zaliha.

8.3. Odjel pravnih poslova

Članak 52.

Odjel pravnih poslova obavlja stručnu obradu
svih pravnih dokumenata u svezi s poslovanjem sa državnim robnim zalihama;
pravno uobličava ugovorne i druge odnose, ostvaruje suradnju s Državnim
pravobraniteljstvom Republike Hrvatske u postupku zaštite interesa
Ravnateljstva u sporovima pred sudovima, organizira poslove u svezi s
osiguravanjem imovine Ravnateljstva, priprema sjednice za robne zalihe;
organizira i provodi poslove evidencije i distribucije pošte, arhivske poslove
za potrebe Ravnateljstva, tajničke poslove, poslove dostave i otpreme pošte,
poslove prijepisa i umnožavanja; obavlja i ostale pravne i opće poslove.

9. UPRAVA ZA RAD I TRŽIŠTE RADA

Članak 53.

U Upravi za rad i tržište rada obavljaju se
upravni i drugi stručni poslovi koji se odnose na radne odnose, tržište rada i
zapošljavanje, te kolektivne ugovore i udruge, kao i aktivnosti za promicanje
trostrane suradnje socijalnih partnera, i to:

– normativno uređivanje radnih odnosa, tržišta
rada i zapoš­ljavanja, praćenje aktivne politike zapošljavanja, praćenje
ravnopravnosti u području zapošljavanja i rada, praćenje ostvarivanja prava za
vrijeme nezaposlenosti, izrada pravnih tumačenja glede primjene propisa s
područja tržišta rada i zapošljavanja, upravno pos­tupanje u vezi s primjenom
propisa tržišta rada i zapoš­ljavanja, pružanje stručne pomoći tijelima,
poslodavcima, radnicima i nezaposlenim osobama, te promicanje trostrane
suradnje socijalnih partnera, registracija udruga, evidencija i praćenje
kolektivnih ugovora, promicanje kolektivnog pregovaranja i pru­ža­nje stručne
pomoći sindikatima i udrugama poslodavaca, pro­vođenje međunarodnih ugovora na
području rada i zapošlja­vanja, provođenje upravnog nadzora na području tržišta
rada i za­poš­ljavanja, praćenje međunarodnih propisa na području rada i
tržišta rada, sudjelovanje u postupku sklapanja višestranih među­narod­nih
ugovora na području rada i zapošljavanja, provođenje aktivne politike s
područja zaštite na radu.

U Upravi za rad i tržište rada ustrojavaju se:

9.1. Odjel radnog prava

9.2. Odjel za tržište rada i zapošljavanje

9.3. Odjel za europske integracije i međunarodnu
suradnju na području rada i socijalne sigurnosti

9.4. Odjel zaštite na radu.

9.1. Odjel radnog prava

Članak 54.

Odjel radnog prava obavlja poslove vezane za
normativno uređivanje radnih odnosa, praćenje sudske prakse s područja radnih
odnosa, praćenje ostvarivanja prava iz radnih odnosa, izradu pravnih tumačenja
glede primjene radno-pravnih propisa, upravno postupanje u vezi primjene radno
pravnih propisa, pružanje stručne pomoći tijelima, trgovačkim društvima i
radnicima, te promicanje trostrane suradnje socijalnih partnera, registraciju
udruga, evidenciju i praćenje kolektivnih ugovora, promicanje kolektivnog
pregovaranja i pružanje stručne pomoći sindikatima i udrugama poslodavaca,
izradu izvješća, studija i analiza o primjeni propisa i položaju radnika, te
praćenje domaćih i stranih propisa na području rada, te druge poslovi koje
odredi ministar.

9.2. Odjel za tržište rada i zapošljavanje

Članak 55.

U Odjelu za tržište
rada i zapošljavanje obavljaju se sljedeći poslovi: normativno uređivanje
tržišta rada i zapošljavanja, praćenje aktivne politike zapošljavanja, praćenje
ravnopravnosti u području zapošljavanja i rada (uključujući posebna prava osoba
s invaliditetom), praćenje ostvarivanja prava za vrijeme nezaposlenosti, izrada
pravnih tumačenja glede primjene propisa s područja tržišta rada i zapošljavanja,
upravno postupanje u vezi s primjenom propisa tržišta rada i zapošljavanjem,
pružanje stručne pomoći tijelima, poslodavcima, radnicima i nezaposlenim
osobama, sudjelovanje u postupku sklapanja višestranih međunarodnih ugovora na
području zapošljavanja i detaširanja radnika, te praćenje istih, provođenje
upravnog nadzora na području tržišta rada i zapošljavanja (Hrvatski zavod za
zapošljavanje, ustanove za profesionalnu rehabilitaciju, Fond za razvoj i
zapošljavanje), drugostupanjsko rješavanje temeljem Zakona o osiguranju rad­ničkih
potraživanja u slučaju stečaja poslodavca, te druge poslove koje odredi
ministar.

9.3. Odjel za europske integracije i međunarodnu
suradnju  na području rada i socijalne
sigurnosti

Članak 56.

U odjelu za europske integracije
i međunarodnu suradnju na području rada i socijalne sigurnosti obavljaju se
upravni i drugi stručni poslovi vezani za sudjelovanje u radu međunarodnih
organizacija i europskih integracija na području rada, tržišta rada i socijalne
sigurnosti, praćenje međunarodnih propisa na području rada i tržišta rada,
sudjelovanje u postupku sklapanja višestranih međunarodnih ugovora na području
rada i zapošljavanja, ispitivanje usklađenosti radno-pravnog zakonodavstva RH s
višestra­nim međunarodnim ugovorima i propisima europskih integracija,
sudjelovanje u izradi propisa na području rada i tržišta rada, izrada izvješća
po višestranim međunarodnim ugovorima s područja rada i socijalne sigurnosti,
suradnja s međunarodnim organizacijama, te drugi poslovi koje odredi
ministar.

9.4. Odjel zaštite na radu

Članak 57.

U Odjelu zaštite na radu obavljaju se upravni i
stručni poslovi vezani na aktivnu politiku zaštite na radu i to: stvaranje
sustava za praćenje broja i vrsta ozljeda na radu i profesionalnih bolesti, istraživanje
rizika glede ozljeda na radu i profesionalnih bolesti, utvrđivanje kriterija i
postupaka u vezi s organizacijom rada prilagođenom radnicima, davanje
prijedloga glede unaprjeđenja zaš­tite na radu, izrada analiza i stručnih
mišljenja na području zaštite na radu, sudjelovanje i predlaganje propisa na
području zaštite na radu, organizacija i provođenje stručnih ispita, sukladno
sa Zakonom o zaštiti na radu, te druge poslove koje odredi ministar.

10. UPRAVA ZA MIROVINSKO I INVALIDSKO OSIGURANJE

Članak 58.

U Upravi za mirovinsko
i invalidsko osiguranje obavljaju se upravni i drugi poslovi koji se odnose na
sustav mirovinskog i invalidskog osiguranja i to: normativno uređivanje
mirovinskog sustava, osiguravanje provedbe mirovinskih propisa, sudjelovanje u
sklapanju i praćenje bilateralnih ugovora o socijalnom osiguranju, izrada
stručnih mišljenja i objašnjenja o provedbi propisa mirovinskog osiguranja,
provedba upravnog nadzora (Hrvatski zavod za mirovinsko osiguranje), praćenje
kretanja mirovina i drugih mirovinskih primanja, te drugi poslovi koje odredi
ministar.

U Upravi za mirovinsko
i invalidsko osiguranje ustrojavaju se:

10.1. Odjel za
mirovinsko i invalidsko osiguranje

10.2. Odjel za
bilateralnu suradnju na području socijalnog osiguranja.

10.1. Odjel za mirovinsko i invalidsko
osiguranje

Članak 59.

U Odjelu za mirovinsko i invalidsko osiguranje
obavljaju se poslovi: normativno uređivanje mirovinskog sustava, osiguravanje
provedbe mirovinskih propisa, izrada stručnih mišljenja i objašnjenja o provedbi
propisa mirovinskog osiguranja, provedba upravnog nadzora (Hrvatski zavod za
mirovinsko osiguranje), praćenje kretanja mirovina i drugih mirovinskih
primanja, predlaganje aktivnih mjera poboljšanja mirovinskog sustava, te drugi
poslovi koje odredi ministar.

10.2. Odjel za bilateralnu suradnju na području
socijalnog osiguranja

Članak 60.

U Odjelu za bilateralnu suradnju obavljaju se
poslovi vezani na predlaganje i sudjelovanje u sklapanju bilateralnih ugovora o
socijalnom osiguranju, te praćenje i analiza njihove primjene, kao i
sudjelovanje u regionalnim projektima vezanim na socijalnu sigurnost, te drugi
poslovi koje odredi ministar.

11. UPRAVA ZA MALA I SREDNJA TRGOVAČKA DRUŠTVA I
ZADRUGE

Članak 61.

Uprava za mala i srednja trgovačka društva i
zadruge motri na stanje u području poduzetništva u malom i srednjem
gospodarstvu te zadrugarstvu, s ciljem prepoznavanja i otklanjanja prepreka za
brži razvoj poduzetništva, predlaže, provodi i koordinira mjere i aktivnosti za
sustavni razvoj poduzetništva, kroz promidžbu, izobrazbu, informiranje, stručnu
pomoć, formiranje i dodjelu poticajnih kreditnih sredstava, izgradnju
institucionalne potpore, primjenu inovacija i usklađivanje pravnih propisa;
potiče međusobno povezivanje subjekata maloga gospodarstva te njihovo
povezivanje s velikim gospodarskim subjektima; prati djelovanje i predlaže
usklađivanje instrumenata gospodarskog sustava; osmišljava mjere gospodarske
politike i analizira njihov utjecaj na razvoj i poslovanje maloga gospodarstva,
a posebno malih i srednjih trgovačkih društava i zadruga; predlaže i organizira
stručno usavršavanje poduzetnika, prati podatke o malom gospodarstvu i trendove
njegova razvoja; obavlja stručne poslove koji se odnose na prilagodbu propisa
propisima Europske Unije; pred­laže i provodi mjere za poticanje međunarodne
suradnje, izvoza i ulaganja u subjekte maloga gospodarstva; surađuje s drugim
tijelima državne uprave, jedinicama lokalne i područne (regionalne) samouprave,
stručnim i znanstvenim institucijama te preds­tav­nicima poduzetnika u svezi s
pripremama i provedbom poticajnih mjera i aktivnosti te obavlja i druge poslove
iz svoga djelokruga.

Uprava za mala i srednja trgovačka društva i
zadruge izra­đuje nacrte prijedloga zakona i prijedloge drugih propisa iz
nadležnosti Uprave, daje stručna mišljenja i objašnjenja u svezi s primjenom i
provedbom zakona i drugih propisa; prati i predlaže izmjene propisa, priprema
izradu i izrađuje nacrte prijedloga međudržavnih ugovora iz nadležnosti Uprave;
vodi upravni postupak i upravni nadzor u upravnim stvarima iz nadležnosti
Uprave, ako ti poslovi ili dio tih poslova zakonom, drugim propisom ili ovom
Uredbom, nisu stavljeni u nadležnost druge unutarnje ustrojstvene jedinice ili
upravne organizacije u sastavu Ministarstva; prati primjenu i osigurava
izvršenje zakona i drugih propisa.

U Upravi za mala i srednja trgovačka društva i
zadruge, ustrojavaju se:

11.1. Odjel za razvoj i kreditiranje
poduzetništva

11.2. Odjel za stručne programe

11.3. Odjel za poduzetničku infrastrukturu

11.4. Odjel zadruge.

11.1. Odjel za razvoj i kreditiranje
poduzetništva

Članak 62.

Odjel za razvoj i kreditiranje poduzetništva
motri na stanje u poduzetništvu malih i srednjih trgovačkih društava, te prati pro­ved­bu
zakona i podzakonskih propisa iz toga područja; razvija različite oblike
institucionalne potpore maloga gospodarstva kroz poticanje, obrazovanje i
savjetodavnu pomoć; predlaže uskla­đivanje propisa s potrebama maloga
gospodarstva; kreira i izrađuje programe kreditiranja i potpora u
poduzetništvu; prati me­đu­narodne propise iz ovoga područja; predlaže mjere i
programe razvoja malih i srednjih trgovačkih društava; prati postupke i
utvrđuje pravce razvoja poduzetništva; razrađuje oblike i načine obrazovanja u
poduzetništvu; s naglaskom na informatičko obrazovanje, organizira stručno
usavršavanje poduzetnika; koordinira aktivnosti na poticanju ulaganja kroz
fondove i brine o ravnomjernijem razvoju jedinica lokalne samouprave; daje
stručna mišljenja o pojedinim projektima razvoja; surađuje s drugim
ustrojstvenim jedinicama, tijelima državne uprave, tijelima po­dručne
(regionalne) i lokalne samouprave i drugim institucijama te udrugama
poduzetnika, u svezi s malim i srednjim trgovačkim društvima; daje stručna
mišljenja i objašnjenja iz svoga područja, te obavlja i druge poslove iz svoga
djelokruga.

11.2. Odjel za stručne programe

Članak 63.

Odjel za stručne programe izrađuje stručne
programe, prog­rame tehničke naravi, daje stručna mišljenja i usmjerava
programe inovatora, radi na povezivanju inovatora i poduzetnika, daje st­ručna
mišljenja i ocjene, vezano uz ocjene za poticaje u proizvodnji; prati stanje te
izrađuje analize i sastavlja izvješća o stanju programa poticaja; obavlja
stručne poslove u svezi s predlaganjem i provedbom mjera za poticanje i
povećanje ulaganja u subjekte maloga gospodarstva; prati i analizira stanje na
području poduzetništva; utvrđuje i predlaže mjere i aktivnosti radi poticanja
lokalnih programa razvoja maloga gospodarstva i ulaganja u lokalne programe;
predlaže mjere gospodarske politike kojima se potiče ulaganje u subjekte maloga
gospodarstva; predlaže mjere razvoja i unaprjeđenja poduzetništva kroz
tehnološki razvoj, inovacija i njihove komercijalizacije.

11.3. Odjel za poduzetničku infrastrukturu

Članak 64.

Odjel za poduzetničku
infrastrukturu; predlaže mjere i aktivnosti za osiguranje i izgradnju mreže
potpornih institucija, zona, centara i inkubatora, potiče osnivanje i izgradnju
institucionalne potpore poduzetništvu u malom gospodarstvu te njihovo
povezivanje u jedinstvenu mrežu potpornih institucija, u svrhu razvoja
poduzetništva; organizira i osigurava provedbu tih mjera, analizira i prati
njihove učinke; predlaže i provodi mjere za poticanje uvođenja novih
tehnologija: prati i prikuplja informacije te analizira stanje i sastavlja
izvješća o radu potpornih institucija za malo gospodarstvo; koordinira
aktivnosti na poticanju ulaganja kroz fondove i brine o ravnomjernijem razvoju
jedinica lokalne samouprave; radi izvješća o radu potpornih institucija za malo
gospodarstvo; prati provedbu zakona i podzakonskih propisa iz ovoga područja;
nadzire namjensko korištenje sredstava za podu­zetničke zone, centre i
inkubatore; potiče razvoj i umrežavanje informacijskih baza u malom poduzetništvu,
surađuje s drugim ustrojstvenim jedinicama, te udrugama poduzetnika: obavlja i
druge poslove iz svoga djelokruga.

11.4. Odjel za zadruge

Članak 65.

Odjel za zadruge motri na stanje u zadrugarstvu,
predlaže i nadzire provođenje mjera za razvoj zadruga i zadrugarstva; prati i
analizira stanje u zadrugarstvu; prati i nadzire provođenje zakona i
podzakonskih propisa kojima se uređuju uvjeti i način poslovanja zadruga;
predlaže mjere gospodarske politike za brži razvoj zadrugarstva te skrbi o
provođenju predloženih mjera; poduzima aktivnosti za promidžbu zadrugarstva i
poticanje organiziranog nastupa zadruga u zemlji i inozemstvu; priprema nacrte
prijedloga zakona i prijedloge drugih propisa iz svoje nadležnosti; prati
međunarodne propise iz područja zadrugarstva; predlaže i prati stručnu
izobrazbu zadrugara i zaposlenih; izrađuje naputke i daje mišljenja u svezi s
provođenjem zakonskih i podzakonskih propisa iz svoga djelokruga; surađuje s
drugim tijelima državne uprave i Hrvatskim savezom zadruga na rješavanju
problema vezanih uz poslovanje zadruga; surađuje sa znanstvenim i stručnim
institutima te obavlja i druge poslove iz svoga djelokruga.

12. UPRAVA ZA OBRT

Članak 66.

Uprava za obrt prati i analizira stanje u
obrtništvu; prati provođenje zakona i podzakonskih propisa, koji uređuju uvjete
i način poslovanja u obrtništvu; predlaže mjere gospodarske politike za brži
razvoj obrtništva te brine o provođenju predloženih mjera; predlaže projekte i
izvore njihovog financiranja; poduzima odgovarajuće aktivnosti za promidžbu
obrtništva i poticanje organiziranog nastupa obrtnika u zemlji i inozemstvu;
priprema nacrte prijedloga zakona i prijedloge drugih propisa iz svoga
djelokruga; prati međunarodne propise iz područja obrtništva; vodi upravni
postupak, upravni i stručni nadzor u upravnim stvarima iz nadležnosti uprave,
ako ti poslovi ili dio poslova, zakonom, drugim propisom ili ovom Uredbom nisu
stavljeni u nadležnost druge unutarnje ustrojstvene jedinice ili upravne
organizacije u sastavu Ministarstva; vodi obrtni registar i koordinira poslove
izdavanja obrtnica; skrbi o strukovnoj izobrazbi za potrebe obrtništva,
cjeloživotnom obrazovanju i usavršavanju; izrađuje obrazovne programe za
obrtnička zanimanja, programe cjeloživotnog obrazovanja i usavršavanja; nadzire
postupak izdavanja dozvola obrtnicima za izvođenje praktičnog djela naukovanja;
nadzire polaganje pomoćničkih ispita, majstorskih ispita i ispita o stručnoj
osposobljenosti; daje naputke i mišljenja u svezi s provođenjem zakonskih i
podzakonskih propisa iz svoga djelokruga; surađuje s drugim tijelima državne
uprave te Hrvatskom obrtničkom komorom na rješavanju problema vezanih uz
poslovanje obrtnika i uz strukovnu izobrazbu; surađuje sa stručnim i
znanstvenim institucijama te obavlja i druge poslove iz svoga djelokruga.

U Upravi za obrt
ustrojavaju se:

12.1. Odjel za razvoj obrta

12.2. Odjel za obrtni registar

12.3. Odjel za obrazovne programe.

12.1. Odjel za razvoj obrta

Članak 67.

Odjel za razvoj obrta prati i analizira stanje u
obrtništvu; prati provođenje zakona i podzakonskih propisa koji uređuju uvjete
i način poslovanja u obrtništvu; predlaže mjere gospodarske politike za brži
razvoj obrtništva te brine o provođenju predloženih mjera; predlaže projekte i
izvore njihovog financiranja; predlaže programe kojima je cilj razvoj
obrtništva; poduzima odgovarajuće aktivnosti za promidžbu obrtništva i
poticanje organiziranog nastupa obrtnika u zemlji i inozemstvu; Potiče među­sobno
povezivanje obrtnika te njihovo povezivanje s velikim gospodarskim subjektima
priprema nacrte prijedloga zakona i prijedloge drugih propisa iz svoga
djelokruga; daje stručna mišljenja i objašnjenja te pruža stručnu pomoć
obrtnicima; prati međunarodne propise iz područja obrtništva; surađuje s drugim
tijelima državne uprave te Hrvatskom obrtničkom komorom na rješavanju problema
vezanih uz poslovanje obrtnika, te obavlja i druge poslove iz svoga djelokruga.

12.2. Odjel za obrtni registar

Članak 68.

Odjel za obrtni registar koordinira poslove u
svezi s upisom obrta u obrtni registar i izdavanjem obrtnica, vodi brigu o
uspostavi i funkcioniranju obrtnog registra, o održavanju, razvoju i
unaprjeđivanju informacijskog i komunikacijskog sustava obrtnog registra,te
nadzire vođenje obrtnog registra u županijama. Obavlja poslove vezane za
komunikacijsko povezivanje posto­jećih baza podataka u tijelima državne uprave
i ostalim institucijama. Izrađuje naputke i daje mišljenja u svezi s
provođenjem zakonskih i podzakonskih propisa iz svoga djelokruga. Pruža stručnu
pomoć korisnicima, s ciljem pravilne uporabe aplikacije i strojne opreme.
Administrira aplikacije obrtnog registra i VPN-a, s ciljem reguliranja pristupa
sustavu i daljnjih ovlaštenja. Osigurava potrebne intervencije servisnih
službi. Obavlja dnevno kopiranje eksporta baze na prenosivi medij, te osigurava
potrebne intervencije servisnih službi. Vodi brigu o sigurnosnom pohranjivanju
svih podataka središnje baze podataka. Surađuje s drugim tijelima državne
uprave te Hrvatskom obrtničkom komorom. Predlaže mjere za unaprjeđenje aplikacije
za vođenje obrtnog registra; sudjeluje u izradi nacrta prijedloga zakona i
prijedloga drugih propisa koji uređuju uvjete i način poslovanja obrtnika;
prati provođenje zakona i podzakonskih propisa te predlaže izmjene; prati
međunarodne propise u području obrtništva te izrađuje nacrte prijedloga
međudržavnih ugovora iz nadležnosti Ministarstva;vodi upravni postupak,
upravni i stručni nadzor u upravnim stvarima, pruža stručnu pomoć obrtnicima,
te obavlja i druge poslove iz svoga djelokruga.

12.3. Odjel za obrazovne programe

Članak 69.

Odjel za obrazovne
programe prati postojeći sustav strukovnog obrazovanja; poduzima mjere i
aktivnosti za sustavni razvoj strukovnog obrazovanja; sastavlja analize i izvješća
te predlaže poticajne mjere; sudjeluje u izradi nacrta prijedloga zakona te
predlaže donošenje podzakonskih propisa u dijelu koji se odnosi na strukovno
obrazovanje i usavršavanje; izrađuje metodologiju za izradu obrazovnih
programa; predlaže donošenje programa strukovnog obrazovanja za stjecanje
kvalifikacije za tržište rada za različita obrtnička zanimanja, predlaže
donošenje programa polaganja pomoćničkih, majstorskih ispita i ispita o
stručnoj osposobljenosti; predlaže programe cjeloživotnog obrazovanja i
usavršavanja obrtnika te vodi brigu o njihovom provođenju; izrađuje i provodi
poticajne programe za unaprjeđenje strukovnog obrazovanja i usavršavanja
obrtnika; izrađuje naputke i daje mišljenja u svezi sa strukovnim obrazovanjem
i posebnim uvjetima za obavljanje obrta; surađuje s ostalim ustrojstvenim
jedinicama Ministarstva; surađuje s komorama, obrazovnim ustanovama, tijelima
državne uprave i institucijama; vodi upravni postupak, upravni nadzor u
upravnim stvarima iz nadležnosti Ministarstva, posebice u dijelu ispunjavanja
posebnih uvjeta za obavljanje vezanih obrta, obavlja upravni i stručni nadzor
nad provođenjem majstorskih ispita i ispita o stručnoj osposobljenosti, obavlja
nad­zor nad postupkom izdavanja dozvola obrtnicima za izvođenje praktičnog
dijela naukovanja; predlaže plan provođenja nadzora; sastavlja analize i
izvješća o provedenom nadzoru; prati namjensko korištenje sredstava iz
poticajnih programa; te obavlja i druge poslove iz svoga djelokruga.

III. UPRAVLJANJE MINISTARSTVOM

Članak 70.

Ministar predstavlja Ministarstvo i upravlja
njegovim radom.

Ovlašteni državni tajnik zamjenjuje ministra u
slučaju njegovog izbivanja ili spriječenosti te obavlja druge poslove koje mu
povjeri ministar.

Radom upravnih organizacija u Ministarstvu upravljaju
po­moćnici ministra.

Radom Tajništva Ministarstva upravlja tajnik
Ministarstva.

Na čelu odjela u ustrojstvenim jedinicama
Ministarstva su načelnici.

Na čelu Kabineta ministra je tajnik Kabineta.

Na čelu odsjeka u odjelima je voditelj.

Članak 71.

Državni tajnik odgovoran je za svoj rad ministru
i Vladi Republike Hrvatske.

Tajnik ministarstva i pomoćnici ministra
odgovorni su za svoj rad ministru.

Načelnici odjela u sastavu Tajništva
Ministarstva odgovorni su za svoj rad ministru i tajniku Ministarstva.

Načelnici odjela u sastavu Uprava odgovorni su
za svoj rad ministru i pomoćniku ministra koji upravlja tom upravom.

Članak 72.

Savjetodavno tijelo ministra je Kolegij
ministra.

Kolegij ministra u širem sastavu obuhvaća:
državne tajnike, pomoćnike ministra i tajnika ministarstva.

Kolegij ministra u užem sastavu obuhvaća:
državne tajnike, tajnika ministarstva i tajnika kabineta ministra.

Ostali službenici Ministarstva pozivaju se na
sjednice Kolegija po potrebi.

IV. SLUŽBENICI I NAMJEŠTENICI MINISTARSTVA

Članak 73.

Poslove i zadatke iz djelokruga Ministarstva,
ovisno o vrsti, složenosti, stručnoj spremi i drugim uvjetima, obavljaju
službenici i namještenici, raspoređeni na radna mjesta, sukladno propisima.

Okvirni broj potrebnih državnih službenika i
namještenika za obavljanje poslova iz nadležnosti Ministarstva određuje se u
tablici koja je sastavni dio ove Uredbe i ne objavljuje se u »Narod­nim
novinama«.

V. SURADNJA S DRUGIM TIJELIMA DRŽAVNE UPRAVE TE
S PRAVNIM OSOBAMA KOJE IMAJU JAVNE OVLASTI

Članak 74.

Ministarstvo surađuje s drugim tijelima državne
uprave, drugim pravnim osobama koje imaju javne ovlasti u svezi s obav­ljanjem
stručnih i upravnih poslova iz djelokruga Ministarstva.

Ministarstvo surađuje i
sa stručnim, znanstvenim i drugim ustanovama i institucijama radi rješavanja
pojedinih stručnih i upravnih pitanja iz djelokruga Ministarstva.

Članak 75.

Za raspravljanja o
pojedinim pitanjima iz djelokruga rada Ministarstva, utvrđivanja nacrta propisa,
davanja stručnih mišlje­nja i prijedloga o značajnim pitanjima iz djelokruga
Ministarstva ministar osniva stručne savjete, odnosno radne grupe.

Aktom o osnivanju utvrđuje se djelokrug i način
rada struč­nog savjeta odnosno radne grupe.

VI. PRIJELAZNE I ZAVRŠNE ODREDBE

Članak 76.

Pitanja od značenja za rad Ministarstva koja
nisu uređena zakonom, Uredbom o načelima za unutarnje ustrojstvo tijela državne
uprave i ovom Uredbom, uredit će se Pravilnikom o unutarnjem redu Ministarstva.

Pravilnikom iz stavka 1. ovoga članka utvrdit će
se broj potrebnih državnih službenika i namještenika, s naznakom njihovih
osnovnih poslova i zadataka, stručnih uvjeta potrebnih za njihovo obavljanje,
njihove ovlasti i odgovornosti, te druga pitanja od značenja za rad Ministarstva.

Ministar gospodarstva,
rada i poduzetništva će u roku 30 dana od dana stupanja na snagu ove Uredbe,
donijeti pravilnik o unutarnjem redu Ministarstva, uz prethodnu suglasnost
Središ­nje­ga državnog ureda za upravu Vlade Republike Hrvatske.

Temeljem pravilnika o
unutarnjem redu Ministarstva ministar je dužan donijeti rješenja o rasporedu
službenika i namje­štenika u roku 30 dana.

Članak 77.

Na dan stupanja na
snagu ove Uredbe prestaju važiti Uredba o unutarnjem ustrojstvu Ministarstva
gospodarstva (»Narodne novine«, broj 70/2001) i Uredba o unutarnjem ustrojstvu
Ministarstva za obrt, malo i srednje poduzetništvo (»Narodne novine«, broj
70/2001).

Članak 78.

Ova Uredba stupa na snagu danom objave u
»Narodnim novinama«.

Klasa: 023-03/04-01/17
Urbroj: 5030114-04-1
Zagreb, 18. veljače 2004.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka** **Kosor****, dipl****. iur****.,** v. r.

Uredba, NN 24/2004-701